
Halott szarvas

A Halott szarvas című alkotásom létrehozását két szempont befolyásolta. Az egyik a technikai kísérletezés: a vonalas, egyedi grafika, a cérnával való frottázsolás. A másik egy személyes szimbólumrendszer továbbfejlesztése, történetesen a szarvas, és a képi világa által megjelenített tartalom.
A koncepciómat a cérna egyszerű rajzolatára alapoztam: letisztult, kizárólag a puszta vonal által létrehozott képi világára, mely helyenként bonyolultabb, zártabb mintát öltött, máshol meg tág, nyitott, szabadabb teret metszett ki a rendelkezésére álló sík felületből.
A cérnafrottázs során egy számomra nagyon fontos technikai problémával is szembesültem, ami viszont az eljárás szépségét is adja, és ami miatt annyira megkedveltem. Ez a véletlennel való manipulálás volt, az anyag esendőségében rejlő karakter megnyilvánulása. A frottázs során a cérna anyaga többször is olyan külső erőhatásoknak volt kitéve, mely kizárta a pontos, tökéletes sokszorosított grafikai eljárásokat. Nem lehetett ugyanazon cérnamintáról ugyanazt a rajzot levenni, a cérna elmozdult a papírlap alatt. Két esetben nyilvánult meg legkönnyebben ez az elmozdulás: amikor rátettem a papírlapot a cérnára, valamint a szénnel való átrajzolás során.
A cérna vonalának végei, mint a kezdet és a vég jelenik meg a munkán, közben egy egész alak sziluettjét, mint a térben megnyilvánuló lényt jeleníti meg. A cérna rajzának nem a térkitöltése dominál, sokkal inkább a kivágott részek a síkból, melyek hiányt, ürességet fejeznek ki. A szarvas karakterének kialakításában a vonal segített, mint összekötő és elhatároló geometrikus forma.
Számomra a szarvas a férfi lét szimbóluma. Ez a gondolat többek közt vidéki-falusi származásomnak is köszönhető. A legtöbb esemény, ami a szarvas életében lezajlik, az ember életében is bekövetkezik. Beleértve a születést, ami egyfajta elrendeltetés, majd a borjú korától kezdve a felnőtt egyeddé váláson át az öregedésig és a halálig. Jelen kép a tragédiát mutatja be, a halált, mely ugyan része az élet körforgásának mind az ember, mind az állatok esetében, mégis mindkettő esetben értékvesztés következik be. Pusztán annyit jelenít meg, ami közvetlenül a halál bekövetkezte után marad abból a szimbólumból, mellyel a férfit láttatni kívánom.



